Tom Sørnes

Tom Reinhardt Sørnes (født 24. mai 1958) er en norsk straffedømt forretningsmann og tidligere politimann, mest kjent for sine roller i pyramidespill.

Sørnes sluttet som politimann tidlig og 1980-årene, ifølge den svenske avisen Göteborgs-Tidningen skyldtes dette at han ble tatt for bedragerier. Han startet da opp selskapene Bilhobby Senteret og For Bedre Resultater, men begge ble slått konkurs etter kort tid. Han prøvde seg deretter på forretninger i Sverige med selskapet Harmony Products AB, men også dette ble slått konkurs.

I midten av 1980-årene etablerte Sørnes som agent for det amerikanske selskapet Bio Line Marketing gjennom det svenske foretaket Bio Line Marketing AB og det norske foretaket Bio Line Marketing AS. Selskapet solgte vannrensere som angivelig skulle fjerne skadelige stoffer i drikkevannet. Produktet ble markedsført under påstander om at drikkevannet i norske kraner var helsefarlig å drikke, herunder at det var så surt at asbest fra innsiden av vannrørene løsnet og kunne påføre innbyggerne kreft. Påstandene ble avfeid av faglig ekspertise.

I 1991 ble Bio Line Marketing AS slått konkurs. Det ble slått fast at selskapet i praksis hadde blitt drevet uten noen form for regnskapsførsel, og at det verken var blitt betalt arbeidsgiveravgift, merverdiavgift eller skattetrekk. Sørnes ble for disse forholdene dømt til 90 dagers ubetinget fengsel.

For Sørnes gikk ferden videre til det svenske MLM-selskapet Nature's Own som fikk stor utbredelse i Norge i midten av 1990-årene.

I 1997 etablerte Sørnes et norsk selgernettverk for det amerikanske MLM-selskapet Pro-Monde Marketing. Konseptet fikk særlig stor utbredelse i Trøndelag, og deltakere ble lokket med mulighet til å tjene store penger på å selge medlemskap i en reiseklubb der inngangsbilletten kostet 1000 dollar. Våren 1998 gikk Forbrukerombudet i Nord-Trøndelag hardt ut mot Pro-Monde Marketing og mente at dette var et ulovlig pyramidespill hvor de fleste deltakerne ville tape sine penger. Den negative medieoppmerksomheten som fulgte av dette gjorde at konseptet tørket inn av seg selv.

Da den store pyramidebølgen rullet innover Norge på begynnelsen av 2000-tallet var Sørnes en av de sentrale i utbredelse av det australske konseptet World Games Inc.. Utad markedsførte han dette som at det hadde gjort ham rik, men i virkeligheten skyldte han skattemyndighetene penger. Hans bakgrunn som politimann medførte at bladet Kapital ga ham tittelen «Purkeskurken».

I 2006 etablerte Sørnes sin egen Ponzi-svindel, SNG Invest. Investorer ble lovet avkastning på flere prosent per dag på sine innskutte midler, og dette skulle utbetales etter 170 døgn. Medlemmer av SNG Invest ble tilbudt betalingskort fra selskapet ViA som ble etablert av svenskene Bengt A. Arnesson og Lars Olof Känngård i Dubai. Istedet for at pengene ble investert i metaller, medisiner, olje og gass slik investorene ble forespeilet, ble de i hovedsak brukt til å dekke inn manglende likviditet i andre selskaper kontrollert av Sørnes, samt til hans private forbruk. Det ble i 2011 tatt ut tiltale mot ham av svensk politi for bedrageri av 13 millioner kroner, men han hadde da flyttet til Dubai. Ifølge nettstedet sng-scam.info skal SNG Invest ha samarbeidet med det Panama-registrerte selskapet Hatfield Oak International som også ble benyttet for hvitvasking av utbytte fra pyramidespillet PlexPay, samt i den såkalte spåkonesaken. Bak nettstedet sto Sørnes' tidligere kompanjong Pieter Roor alias Pedro Dispenza som i 2018 ble dømt til 17 års fengsel for bedrageri av flere tusen investorer for totalt 2,5 millioner dollar.

I 2007 var Sørnes sammen med svenske Roger Nils-Jonas Karlsson sentral i utbredelse av Human Capital Insurance 25 (HCI-25) i det skandinaviske markedet. Dette var et pyramidespill av typen Reverse Pension Plan. Karlsson ble i 2019 arrestert i Thailand og utlevert til USA hvor han våren 2021 erklærte seg skyldig i grovt bedrageri av mer enn 3500 personer for totalt 16 millioner dollar.

I 2019 flyttet Sørnes tilbake til Norge fra Dubai.

Referanser 

Nordmenn dømt for økonomisk kriminalitet
Personer innen multi-level marketing